H. Lundbeck A/S 


Den 25. marts 2015 kl. 10.00 afholdtes ordinær generalforsamling i H. Lundbeck A/S, CVR-nr. 5675 9913, på 
selskabets adresse, Ottiliavej 9, 2500 Valby. 


Bestyrelsens formand, Håkan Bjårklund, indledte generalforsamlingen med at præsentere selskabets ledelse og 
gav herefter generalforsamlingen en status i forhold til rekrutteringen af en ny administrerende direktør. Håkan 
Björklund oplyste, at Ulf Wiinberg som bekendt fratrådte som administrerende direktør i november 2014, og at 
bestyrelsen i den forbindelse havde bedt ham om at påtage sig en udvidet ledelsesmæssig rolle indtil en ny 
administrerende direktør er fundet og tiltrådt. Han oplyste endvidere, at rekrutteringsprocessen er igangsat, og 


forventes afsluttet snarest muligt. 


Til dirigent havde bestyrelsen valgt advokat Jørgen Kjergaard Madsen, der konstaterede, at generalfor- 


samlingen var lovligt indkaldt og beslutningsdygtig. 


Dagsorden i overensstemmelse med vedtægternes punkt 8.1: 


1: Bestyrelsens beretning om selskabets virksomhed i det forløbne år. 
2. Fremlæggelse af årsrapport til godkendelse. 
3: Valg af bestyrelse. 
4. Godkendelse af vederlag. 
4.1. Godkendelse af vederlag til bestyrelsen for det indeværende regnskabsår. 


4.2. Godkendelse af fast månedligt honorar til bestyrelsens formand på grund af forøgede driftsmæssige 
forpligtelser. 


5. Beslutning om anvendelse af overskud eller dækning af underskud i henhold til den godkendte 
årsrapport. 

6. Valg af en eller to statsautoriserede revisorer. 

7. Eventuelle forslag fra aktionærer og bestyrelse. 


7.1. Forslag fra bestyrelsen om forlængelse og forøgelse af bestyrelsens bemyndigelse til at forhøje 
selskabets aktiekapital. 


7.2. Forslag fra bestyrelsen om godkendelse af tilpassede vederlagsretningslinjer for bestyrelse og 
direktion i H. Lundbeck A/S. 


7.3. Forslag fra bestyrelsen om at bestyrelsen indtil næste ordinære generalforsamling bemyndiges til at 
lade selskabet erhverve egne aktier. 


7.4. Bestyrelsen foreslår, at generalforsamlingens dirigent bemyndiges til at anmelde de på 
generalforsamlingen vedtagne beslutninger til Erhvervsstyrelsen. 


8. Eventuelt. 


Ad. Punkterne 1 - 2: Bestyrelsens beretning om selskabets virksomhed i det forløbne år og 


fremlæggelse af årsrapport til godkendelse 


Bestyrelsens formand, Håkan Björklund, aflagde beretning om selskabets virksomhed i det forløbne år og 
konstaterede, at 2014 havde været et meget travlt år med mange fremskridt for Lundbeck. Han oplyste, at 
selskabet i 2014 havde haft 39 produktlanceringer globalt set, herunder Brintellix som blev lanceret i USA og på 
en række europæiske og internationale markeder, Abilify Maintena som blev lanceret i flere europæiske lande, 
Selincro som blev lanceret i de vigtigste europæiske lande og Northera som blev lanceret i USA. Håkan 
Bjorklund oplyste endvidere, at bestyrelsen forventer, at 2015 med over 50 produktlanceringer, bliver et endnu 


mere travlt år end 2014. 


Håkan Björklund omtalte herefter en række vigtige milestones som Lundbeck havde opnået forsknings- og 
udviklingsmæssigt i løbet af 2014. Han oplyste, at selskabet i 2014 indsendte en registreringsansøgning for 
Brexpiprazol til de amerikanske myndigheder (for både skizofreni og depression). Derudover modtog Lundbeck 
resultaterne for kliniske studier, som understøtter og styrker selskabets strategisk vigtigste nye produkter, bl.a. 
data der viser at Brintellix forbedrer den kognitive funktion, og at Abilify Maintena reducerer 
hospitaliseringsgraden hos patienter med skizofreni. Håkan Björklund oplyste desuden, at Lundbeck desværre 
måtte stoppe udviklingen af Desmoteplase, da det ikke var muligt at vise tilstrækkelig effekt af stoffet i fase 


III-studier. 


Selskabet fortsatte i 2014 med at indgå nye aftaler for at udvikle forretningen. En af de vigtigste aftaler i 2014 
var opkøbet af Chelsea for USD 530 millioner, som betød at selskabet kunne lancere Northera i USA i andet 


halvår af 2014. 


Lundbeck opnåede i 2014 et økonomisk resultat, som var i overensstemmelse med bestyrelsens forventninger. 
Selskabet opnåede en omsætning på cirka DKK 13,5 milliarder, hvilket er en nedgang på 12% sammenlignet 
med 2013. Resultatet af primær drift (EBIT) blev på cirka DKK 100 millioner, hvilket er en nedgang på 94% 
sammenlignet med 2013, mens Core EBIT var på cirka DKK 1,2 milliarder, hvilket svarer til en nedgang på 46% 
sammenlignet med 2013. Den faldende omsætning og EBIT sammenlignet med 2013 skyldes patentudløb for 
nogle af Lundbecks vigtigste produkter samt væsentlige investeringer i forskning og udvikling samt i lancering 


af nye produkter. 


Håkan Björklund forklarede, at bestyrelsen er godt i gang med at gennemføre sin strategi om at diversificere 
Lundbecks produktportefølje. Dette kan bl.a. ses ved, at selskabets top-3 produkter i 2011 stod for 80% af 
selskabets omsætning, mens selskabets top-3 produkter i 2014 alene stod for 60% af omsætningen. 
Bestyrelsen vil arbejde for at denne udvikling fortsætter, da det er bestyrelsens vurdering, at det vil være godt 


for Lundbeck at have en mere balanceret produktportefølje. Derudover forklarede Håkan Björklund, at 


Lundbeck har fået en større geografisk spredning af sine produkter, idet selskabet er gået fra primært at sælge 


sine produkter i Europa, til nu at sælge sine produkter internationalt med USA som et vigtigt marked. 


En anden positiv udvikling er de nye produkter, som Lundbeck har lanceret de seneste år. Håkan Bjårklund 
oplyste, at disse produkter forsætter den solide vækst, og er godt på vej til at erstatte salget fra selskabets 
modne produkter. I 2014 var omsætningen fra de nye produkter på cirka DKK 4,5 milliarder, hvilket er en 
stigning på cirka DKK 1,4 milliarder sammenlignet med 2013. Dette svarer til en stigning på 44%. Salget fra de 
nye produkter udgjorde således 33% af den samlede omsætning i 2014. Håkan Björklund gennemgik herefter 


udvalgte nye produkter, herunder Brintellix, Abilify Maintena og Selincro. 


Håkan Bjårklund oplyste, som tidligere meldt ud til markedet, at bestyrelsen forventer en omsætning i 2015 på 
DKK 13,2-13,7 milliarder samt en Core EBIT på omkring 0. Den forventede omsætning i 2015 er således på 
niveau med resultatet i 2014, hvilket bl.a. skyldes selskabets betydelige investeringer i forskning og udvikling 


samt i lancering af nye produkter. 


Håkan Björklund overlod herefter ordet til Lundbecks CFO Anders Götzsche, som gennemgik Lundbecks 


finansielle resultat for 2014. 


Anders Gåtzsche gennemgik årsrapportens resultatopgørelse, og redegjorde for årets nettoresultat på DKK 
-193 millioner. Anders Gåtzsche redegjorde herefter for balancen, og bemærkede, at købet af Chelsea havde 
haft væsentlig indvirkning på denne. Den rentebærende nettolikviditet var pr. 31. december 2014 DKK 3,651 
milliarder. Endelig oplyste Anders Götzsche, at pengestrømmene fra driften i 2014 er faldet i forhold til 2013, 
hvilket bl.a. skyldes faldet i driftsindtjeningen og købet af Chelsea. 


Dirigenten åbnede for debat vedrørende dagsordenens punkt 1 og 2. 


Michael Thøgersen fra Dansk Aktionærforening takkede ledelsen for en god og informativ årsberetning. Han 
bemærkede, at selskabets tal i 2014 kunne have været bedre, men at det dog er en kendsgerning, at markedet 
fortsat har tillid til Lundbeck. Michael Thøgersen ønskede en kommentar fra ledelsen i relation til en mulig 
valutagevinst som følge af en forventet rentestigning i USA. Michael Thøgersen ønskede endvidere at vide, hvad 
de samlede omkostninger for Desmoteplase har været, samt hvad succesraten er for projekter, der er kommet 
i fase 2 og 3. Endelig ønskede Michael Thøgersen at vide, om Lundbeck har produkter, der går af patent i nær 
fremtid, og om Lundbeck er involveret i patentretssager eller fogedforbud, som kan have indflydelse på 
resultatet i 2015. Michael Thøgersen ønskede afslutningsvist alle medarbejdere og ledelsen i Lundbeck et godt 


og succesfuldt 2015. 


Håkan Björklund takkede for spørgsmålene, og oplyste i relation til spørgsmålet vedrørende succesrate, at 
Lundbeck inden for de seneste år har haft en succesrate på cirka 75% for projekter, der er kommet i fase III, 


hvilket kan sammenholdes med CNS industriens succesrate på cirka 50-60%. Han understregede dog, at 


bestyrelsen ikke kan garantere, at Lundbeck også i fremtiden vil have en højere succesrate end industrien som 
helhed. I relation til fase II projekter har man valgt at stoppe lidt over halvdelen af projekterne, hvoraf nogle af 
projekterne er blevet stoppet af strategiske årsager, mens andre projekter er blevet stoppet, da det relevante 
stof ikke har haft den virkning eller bivirkningsprofil, som man havde forventet. Håkan Björklund forklarede 
herefter, at patentbeskyttelse er helt afgørende for Lundbeck som forskningsvirksomhed. Lundbeck har proces- 
og stofbeskyttelse på alle nye produkter, til et godt stykke tid efter år 2020. Endelig oplyste Håkan Bjårklund, 
at Lundbeck er involveret i en række patentsager over hele verden, men at bestyrelsen ikke forventer, at disse 


sager vil have en væsentlig indflydelse på resultatet i 2015. 


Anders Götzsche oplyste, at det faktum at dollaren er steget, ikke kortsigtet har nogen indflydelse på 
selskabets driftsindtjening, da selskabet hedger dollaren og andre hovedvalutaer 12 måneder frem i tiden. På 
lang sigt kan en fortsat høj dollarkurs dog have en positiv effekt for Lundbeck, da selskabets amerikanske 


forretning udgør en væsentlig del af Lundbecks samlede forretning. 


Aktionær Keld Beyer bemærkede, at han kunne ønske sig en bedre regnskabsmæssig information til 
aktionærerne, og at han mente at årsregnskabet burde udarbejdes på dansk i tillæg til den engelske version. 
På denne baggrund oplyste han, at han gerne ville godkende bestyrelsens beretning, men at han ikke ville 


godkende selskabets årsregnskab. 


Anders Götzsche beklagede, at der er aktionærer, som ikke er tilfredse med den regnskabsinformation, som 
Lundbeck giver. Han forklarede, at selskabet følger alle de lovgivningsmæssige krav, som stilles til 
udarbejdelsen af regnskaber, og at selskabet udarbejder et informativt dansk sammendrag af årsregnskabet, 


samt danske kvartalsoversigter. 


Ingen yderligere ønskede ordet, og dirigenten konstaterede herefter, at bestyrelsens beretning var taget til 


efterretning, og at årsrapporten for 2014 var godkendt. 

Ad. Punkt 3: Valg af bestyrelse 

I henhold til vedtægternes punkt 5.1 er de generalforsamlingsvalgte bestyrelsesmedlemmer på valg hvert år. 
Bestyrelsen foreslog genvalg af Håkan Björklund, Lars Rasmussen og Terrie Curran. Desuden foreslog 
bestyrelsen nyvalg af Lene Skole, Jesper Ovesen og Lars Holmqvist. Christian Dyvig, Thorleif Krarup og Melanie 
G. Lee stillede ikke op til genvalg. 


Selskabslovens § 120 var iagttaget. 


Der skete genvalg af Håkan Björklund, Lars Rasmussen og Terrie Curran og nyvalg af Lene Skole, Jesper 


Ovesen og Lars Holmqvist. 


Bestyrelsen består herefter af: 


- Håkan Björklund 

- Lene Skole 

- Lars Rasmussen 

—… Terrie Curran 

—…… Jesper Ovesen 

- Lars Holmqvist 

- Jørn Møller Mayntzhusen (medarbejdervalgt) 
- Henrik Sindal Jensen (medarbejdervalgt) 


- Mona Elisabeth Elster (medarbejdervalgt) 


Ad. Punkt 4.1: Godkendelse af vederlag til bestyrelsen for det indeværende regnskabsår 


Dirigenten fremlagde bestyrelsens forslag om, at bestyrelsens vederlag for indeværende regnskabsår blev 


fastsat til samme beløb som for 2014. 


Menige bestyrelsesmedlemmer modtager således et grundhonorar på DKK 300.000, formanden modtager tre 
gange grundhonoraret og næstformanden to gange grundhonoraret. Menige medlemmer af revisionskomitéen, 
vederlagskomitéen og den videnskabelige komité modtager DKK 200.000 i tillæg til grundhonoraret, mens 


formændene for komitéerne modtager DKK 300.000 i tillæg til grundhonoraret. 


Ingen ønskede ordet. 


Dirigenten konstaterede, at bestyrelsens forslag om vederlag for 2015 blev godkendt. 


Ad. Punkt 4.2: Godkendelse af fast månedligt honorar til bestyrelsens formand på grund af 


forøgede driftsmæssige forpligtelser. 


Dirigenten fremlagde bestyrelsens forslag om, at formanden for bestyrelsen, på grund af forøgede ledelses- og 
driftsmæssige forpligtelser skal modtage et fast månedligt honorar på DKK 589.075 (svarende til 60% af det 
samlede månedlige vederlag, som den tidligere administrerende direktør modtog) fra og med 24. november 


2014 og indtil der er blevet udpeget og tiltrådt en ny administrerende direktør. 


Ingen ønskede ordet. 


Dirigenten konstaterede, at bestyrelsens forslag om et fast månedligt honorar til bestyrelsens formand blev 


godkendt. 


Ad. Punkt 5: Beslutning om anvendelse af overskud eller dækning af underskud i henhold til den 


godkendte årsrapport 


Bestyrelsen foreslog, at der for regnskabsåret 2014 ikke udbetales udbytte, og at årets resultat overføres til 


næste regnskabsår. 


Ingen ønskede ordet. 


Dirigenten konstaterede, at bestyrelsens forslag om ikke at udbetale udbytte blev vedtaget. 


Ad. Punkt 6: Valg af en eller to statsautoriserede revisorer 


Bestyrelsen foreslog genvalg af Deloitte Statsautoriseret Revisionspartnerselskab. 


Forslaget blev godkendt. 


Ad. Punkt 7: Eventuelle forslag fra aktionærer eller bestyrelse 


Ad. punkt 7.1 

Dirigenten fremlagde og gennemgik bestyrelsens forslag om at forlænge og forhøje bestyrelsens 
bemyndigelse til at forhøje selskabets aktiekapital med i alt DKK 100 millioner indtil 25. marts 
2020. 


Forslaget blev vedtaget. 


Ad. punkt 7.2 
Dirigenten gennemgik bestyrelsens forslag om at ændre vederlagsretningslinjerne for 
bestyrelsen og direktionen i H. Lundbeck A/S. De foreslåede vederlagsretningslinjer reflekterer 


fratrædelsen af den tidligere administrerende direktør. 
Forslaget blev vedtaget. 
Ad. punkt 7.3 


Dirigenten gennemgik bestyrelsens forslag om bestyrelsens bemyndigelse til at lade selskabet 


erhverve egne aktier. 


Aktionær Keld Beyer bemærkede, at han gerne så, at det i selskabets årsrapport oplyses, hvad 


selskabets egne aktier bliver brugt til. 
Anders Götzsche bekræftede, at såfremt selskabet vælger at opkøbe egne aktier, vil det blive 
oplyst i årsrapporten, hvad disse er blevet brugt til, og at dette er et krav som følger af 
lovgivningen. 
Forslaget blev vedtaget. 
Ad. punkt 7.4 
Dirigenten gennemgik bestyrelsens forslag om at bemyndige dirigenten til at foretage ændringer 
i og tilføjelser til det på generalforsamlingen vedtagne samt bemyndige dirigenten til at anmelde 
ændringer til Erhvervsstyrelsen. 
Forslaget blev vedtaget. 

Ad. Punkt 8: Eventuelt 


Ingen ønskede ordet. 


Dirigenten konstaterede herefter, at dagsordenen var udtømt og gav ordet til bestyrelsens formand, der 


takkede for fremmødet til årets generalforsamling. 


Generalforsamlingen blev hævet kl. 10.57. 


--000-- 


Som referent 


Jørgen Kjergaard Madsen 
Dirigent 


